Rozhodnutie Komisie
z 13. júna 2002,
ktorým sa mení a dopĺňa, pokiaľ ide o Argentínu, Chile a Uruguaj, rozhodnutie 97/222/ES ustanovujúce zoznam tretích krajín, z ktorých členské štáty povoľujú dovoz mäsových výrobkov
(oznámené pod číslom dokumentu C(2002) 2100)
(Text s významom pre EHP)
(2002/464/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o problémoch hygienických a veterinárnych kontrol pri dovoze hovädzieho dobytka, ošípaných, oviec a kôz, čerstvého mäsa alebo mäsových výrobkov z tretích krajín [1], naposledy zmenenú a doplnenú nariadením Rady (ES) č. 1452/2001 [2], a najmä na jej článok 21a ods. 2,
keďže:
(1) rozhodnutie Komisie 97/222/ES [3], naposledy zmenené a doplnené rozhodnutím 2002/184/ES [4], stanovuje zoznam tretích krajín, z ktorých členské štáty povoľujú dovoz mäsových výrobkov;
(2) epidemiologická situácia slintačky a krívačky v Argentíne bola objasnená v provinciách Chubut, Santa Cruz a Tierra del Fuego a rozhodnutie Komisie 93/402/EHS [5], naposledy zmenené a doplnené rozhodnutím 2002/338/ES [6], povoľuje dovoz nevykosteného ovčieho, kozieho a hovädzieho čerstvého masa zo zvierat pôvodom z týchto provincií;
(3) je nutné aktualizovať zoznam tretích krajín, z ktorých členské štáty povoľujú dovoz mäsových výrobkov, stanovený rozhodnutím Komisie 97/222/ES, aby v ňom boli uvedené príslušné regionalizované územia Argentíny, a ďalej by mal uvedený zoznam zohľadniť veterinárnu situáciu v Argentíne, Chile a Uruguaji s cieľom zaistenia súladu s pravidlami ES pre dovoz čerstvého mäsa, ktoré sa vzťahujú na rôzne kategórie spracovania mäsových výrobkov. Preto by malo byť rozhodnutie 97/222/ES zodpovedajúcim spôsobom zmenené a doplnené;
(4) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Časť I prílohy k rozhodnutiu 97/222/ES sa nahrádza prílohou I k tomuto rozhodnutiu.
2. Časť II prílohy k rozhodnutiu 97/222/ES sa nahrádza prílohou II k tomuto rozhodnutiu.
Článok 2
Toto rozhodnutie je adresované členským štátom.
V Bruseli 13. júna 2002